



MEGÁLLAPODÁS
KÖZÖS ÖNKORMÁNYZATI HIVATAL LÉTREHOZÁSÁRÓL
(EGYSÉGES SZERKEZETBEN A 2027.01.01. NAPJÁTÓL HATÁLYOS MÓDOSÍTÁSOKKAL )


1. ÁLTALÁNOS RENDELKEZÉSEK

Zalacsány Község Önkormányzatának Képviselő-testülete
     (  székhely: 8782 Zalacsány, Zrínyi Miklós  utca 6., képviseli: Nagy Lászlóné polgármester )
Ligetfalva Község Önkormányzatának Képviselő-testülete,
       (székhely: 8782 Ligetfalva, Petőfi  Sándor utca 1., képviseli: Fülöp Gábor polgármester )
Nemesbük Község Önkormányzatának Képviselő-testülete 
(Székhely: 8371 Nemesbük, Petőfi Sándor u. 1., képviseli: Dr. Simotics Barnabás Imre polgármester)
Zalaköveskút Község Önkormányzatának Képviselő-testülete
(Székhely: 8354 Zalaköveskút, Fő utca 6. képviseli: Hollós Mónika polgármester)
a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 85. §-ának (1) bekezdése alapján – összhangban Zalacsány Község Önkormányzata Képviselő-testülete 79./2014.(XI.27.)  határozatában, Ligetfalva Község Önkormányzata Képviselő-testülete 47./2014.(XI.27.) határozatában, Nemesbük Község Önkormányzata Képviselő-testülete 121./2014.(XI.27.) határozatában, Zalaköveskút Község Önkormányzata Képviselő-testülete 44./2014.(XI.27.) határozatában, Felsőpáhok Község Önkormányzata Képviselő-testülete 82./2014.(XI.27.) határozatában kinyilvánított szándékával 2015. január 1-jei hatállyal határozatlan időtartamra közös önkormányzati hivatalt hoztak létre. 2025. január 1. napjával Felsőpáhok Község Önkormányzata a Zalacsányi Közös Önkormányzati Hivatalt alapító és fenntartó önkormányzatok közült kivált.
1.1.  A közös önkormányzati hivatal hivatalos elnevezése 
A közös önkormányzati hivatal elnevezése: Zalacsányi Közös Önkormányzati Hivatal
Rövidített neve: Zalacsányi KÖH
1.2. A közös önkormányzati hivatal székhelye és telephelye
1.2.1. A közös önkormányzati hivatal székhelye: 8782 Zalacsány, Zrínyi Miklós utca 6.
1.2.2. A közös önkormányzati hivatal telephelye: 
Nemesbüki Kirendeltség 8371 Nemesbük, Petőfi utca 1.

1.2.3. A közös önkormányzati hivatal a jegyző vezetése alatt áll. 
2. A MEGÁLLAPODÁS LÉTREHOZÁSÁNAK, MÓDOSÍTÁSÁNAK, MEGSZÜNTETÉSÉNEK MÓDJA 
2.1 	A megállapodás létrehozása:
2.1.1 	A megállapodás létrehozásáról az érintett képviselő-testületek együttes ülésen, minősített szótöbbséggel hozott határozattal döntenek. A döntés az egyes képviselő-testületek át nem ruházható hatáskörébe tartozik. A döntésről a meghozatalát követően legkésőbb 10 napon belül értesíteni kell a további érintett önkormányzatokat. 
2.1.2 	A megállapodás jövőbeli, további működtetéséről az általános önkormányzati választások napját követő hatvan napon belül állapodhatnak meg az érintett képviselő-testületek minősített szótöbbséggel hozott döntéssel. A hatékony együttműködés érdekében elvárt, hogy amennyiben a működtetést a Képviselő-testületek folytatni kívánják, az erről szóló megerősítő döntést mielőbb közöljék a többi önkormányzattal, hogy a jogszabályban foglalt 60 napos határidőben a megállapodások megkötésre kerülhessenek.  
0. A megállapodás módosítása: 
2.2.1 	A megállapodás módosítását kezdeményezheti a székhely önkormányzat, illetve bármely képviselő-testület a székhely önkormányzat írásbeli megkeresésével.
2.2.2 	A székhely önkormányzat köteles a módosítási javaslatot 15 napon belül a résztvevő önkormányzatok felé továbbítani, amennyiben az jelen pontban foglaltaknak megfelel. A módosítási javaslat nem érintheti az 1.1, 1.2.1, 1.2.2. pontokat, és nem célozhatja a Hivatal megjelölt határidőn kívüli (2.3.1 pont) megszüntetését. A módosítási javaslatot az önkormányzatok legkésőbb 30 napon belül kötelesek érdemben megtárgyalni, és a döntés meghozataláról 15 napon belül kötelesek értesíteni a többi résztvevő önkormányzatot.
2.2.3	A megállapodás módosításának minősül a csatlakozás, amelyre azonban a vonatkozó jogszabályok értelmében csak az általános önkormányzati választások napját követő hatvan napon belül van lehetőség. A csatlakozási kérelmeket érdemben meg kell tárgyalnia minden résztvevő képviselő-testületnek olyan időpontban, hogy az az esetleges csatlakozást a jogszabályi határidőben lehetővé tegye. Csatlakozásra kizárólag akkor kerülhet sor, ha a jelen megállapodás emiatt szükséges módosítását valamennyi, a jelen megállapodást megkötő önkormányzat képviselő-testülete minősített többséggel elfogadta. 
2.2.4	A megállapodás módosításának minősülő kizárásra csak az általános önkormányzati választások napját követő hatvan napon belül van lehetőség. A kizárást bármely önkormányzat kezdeményezheti bármely másik önkormányzattal szemben. Kizárási oknak minősül, ha valamely társuló fél súlyosan megsérti a megállapodást, különös tekintettel az együttműködési és a fizetési kötelezettségek teljesítésére. A súlyos megsértés fogalma a társulás céljának és működőképességének szempontjából értékelendő. A megállapodás súlyos megsértése tényének megállapításáról az érintett önkormányzaton kívül minden résztvevő önkormányzat minősített szótöbbséggel hozott döntése szükséges, a kizárási eljárást csak ezt követően lehet lefolytatni. A kizáráshoz - a kizárással érintett önkormányzaton kívül – minden résztvevő önkormányzat minősített szótöbbséggel hozott döntése szükséges. A kizárás a döntésnek az érintett önkormányzatokkal történő közlést követő 10. napon lép hatályba. 
2.2.5 	A megállapodás módosításának minősülő felmondásra csak az általános önkormányzati választások napját követő hatvan napon belül van lehetőség. A felmondás egyoldalú írásbeli jognyilatkozat, melyhez nem szükséges a megállapodást megkötő többi önkormányzat hozzájárulása. A felmondás a döntésnek az érintett önkormányzatokkal történő közlést követő 15. napon lép hatályba. A felmondásról szóló döntést legkésőbb az általános önkormányzati választások napját követő 40. napig kell közölni. Felmondás esetén a felmondó fél vállalja, hogy a felmondás miatt szükségessé váló módosítások költségét a székhely település részére megfizeti.
2.2.6.	Felmondás esetén gondoskodni kell a jelen megállapodás szerinti pénzügyi és vagyoni elszámolásról. A közös önkormányzati hivatal vagyongyarapodását a hozzájárulás arányában – pályázat esetében a vállalt saját erő arányában, - kell megosztani. Ha ez nem állapítható meg, a vagyont - az általános önkormányzati választások évének január 1-jei - lakosságszáma arányában kell megosztani.
2.2.7. 	A döntés közlésének napja az a nap, melyen az összes érintett önkormányzattal írásban közölték azt.  Amennyiben az érintett önkormányzatokkal nem azonos napon közölték a döntést, a döntés közlésének napja az a nap, melyen az utolsó közlés megtörtént. 
0.1 A megállapodás megszüntetése
2.3.1	A megállapodás megszüntetéséről közös megegyezéssel az érintett képviselő-testületek az általános önkormányzati választások napját követő hatvan napon belül állapodhatnak meg. Az ennek kezdeményezéséről szóló határozatban (illetőleg az annak mellékletét képező közös megegyezést rögzítő megállapodás-tervezetben) foglaltakat a megállapodást megkötő önkormányzatok képviselő-testületei a határozatról készült jegyzőkönyvi kivonat kézhezvételét követő tizenöt napon belül meg kell, hogy tárgyalják. 
2.3.2	Amennyiben a közös megegyezés nem jön létre, úgy a felmondás szabályai szerint kell eljárnia a megállapodást megszüntetni kívánó önkormányzatoknak.
2.3.3 	A megszüntető döntés meghozatalára egyebekben a 2.1.1 pontban meghatározott szabályok irányadók azzal, hogy a döntéshez nem szükséges együttes ülés tartása, a döntéseket külön ülésen is meg lehet hozni.
2.3.4 	A megállapodás megszüntetése esetén gondoskodni kell a jelen megállapodás szerinti pénzügyi és vagyoni elszámolásról. A közös Hivatal vagyongyarapodását a jelen megállapodás megszűnése esetén a vagyongyarapodáshoz történő hozzájárulás arányában – pályázat esetében a vállalt saját erő arányában, - kell megosztani. Ha ez nem állapítható meg, a vagyont - az általános önkormányzati választások évének január 1-jei - lakosságszáma arányában kell megosztani. 
3. A KÖZÖS ÖNKORMÁNYZATI HIVATAL SZERVEZETI KÉRDÉSEI
3.1. A közös önkormányzati hivatal irányítása
3.1.1	A Hivatal tekintetében az irányító szervet az államháztartásról szóló 2011. évi CXCV. törvény 9. §-a alapján megillető jogok és kötelezettségek Zalacsány Község Önkormányzata Képviselő-testületét illetik meg illetve terhelik – az alábbi pontokban részletezett kiegészítésekkel.
3.1.2 	A jelen megállapodást megkötő önkormányzatok képviselő-testületei a Hivatal bevételeiről, kiadásairól, engedélyezett létszámáráról – a költségvetési rendeletüket tárgyaló képviselő-testületi ülés előtt – együttes testületi ülésen döntenek. 
3.1.3	A Hivatal éves költségvetése Zalacsány Község Önkormányzata költségvetésének részét képezi, melyet a jelen megállapodásban rögzített, a Hivatal működési költségek viselésének arányára és teljesítésének feltételeire vonatkozó rendelkezések figyelembe vételével készül.
3.1.4 	A jelen megállapodást megkötő önkormányzatok képviselő-testületei a Hivatal éves költségvetési és 3.2.7. szerinti szakmai beszámolójáról  a költségvetési zárszámadásukat tárgyaló képviselő-testületi ülés előtt  döntenek, a döntéshez nem szükséges együttes ülés tartása, a döntéseket külön ülésen is meg lehet hozni.
3.1.5 	A Társuló községeket megillető további jogosultságok:
· a jegyző kinevezése során a polgármesterek jogkörét a Mötv. 83. § b) pontja biztosítja,
· kezdeményezési jog és javaslattételi jog illeti a képviselő-testületeket az adott településen működő kirendeltség működését érintő és az irányító szerv hatáskörébe tartozó ügyekben 
· az adott település polgármesterének egyetértése szükséges az adott településen működő kirendeltség köztisztviselője, alkalmazottja kinevezéséhez, bérezéséhez, vezetői megbízásához, vezetői megbízásának visszavonásához és jutalmazásához
· a Hivatal szabályzatainak irányító szerv általi elfogadása előtt a társult települések polgármestereket véleményezési jog illeti.
3.2. A közös önkormányzati hivatal vezetése: a jegyző
3.2.1. 	A közös önkormányzati hivatalt a jegyző vezeti. 
3.2.2. 	A jegyző felett a polgármesterek a Mötv. 83. §-ának b) pontja szerint gyakorolják a munkáltatói jogokat, azzal, hogy a jegyző felett az egyéb munkáltatói jogokat (Mötv. 19. § b) pont) Zalacsány Község Polgármestere gyakorolja. A munkáltatói jogok gyakorlása a polgármesterek részvételével tartott tanácskozás (Polgármesterek Tanácsa) alkalmával történik, amelyről – feltüntetve a szavazati arányokat – jegyzőkönyv készül. A tanácskozás akkor határozatképes, ha a közös önkormányzati hivatalt létrehozó községek valamennyi polgármestere jelen van. A jegyző kinevezése, felmentése illetve továbbfoglalkoztatása tárgyában a polgármesterek szavazatai – az Mötv. 83. § b) pontja alapján – a községek lakosságszámának arányában oszlanak meg. A Polgármesterek Tanácsát Zalacsány Község Polgármestere hívja össze, és gondoskodik a jegyzőkönyv elkészítéséről. A jegyzőkönyvet valamennyi jelenlévő polgármester aláírja. A jegyzőkönyv másolati példányát valamennyi, a közös önkormányzati hivatal fenntartásában részt vevő település polgármesterének meg kell küldeni a tanácskozástól számított 15 napon belül.

3.2.3. 	A jegyző az egyes községeken az alábbi beosztás szerint végzi a munkáját:
	
	Hétfő
	Kedd
	Szerda
	Csütörtök
	Péntek

	Zalacsány
	8-15,30
	-
	8-15,30
	12,30-15,30
	-

	Ligetfalva 
	-
	-
	Minden hónap első szerda délelőtt
	-
	-

	Nemesbük
	-
	8-15,30
	-
	-
	8-12

	Zalaköveskút
	
	
	
	
	minden hónap első péntek délelőtt


3.2.4. 	A jegyző a közös önkormányzati hivatal ügyfélfogadási idejében fogadja az ügyfeleket a 3.2.3. pontban meghatározottak szerint. 
3.2.5. 	A jegyző köteles mindegyik képviselő-testület ülésén, nemzetiségi önkormányzat és a bizottsági ülésen részt venni és ott a szükséges tájékoztatást megadni A jegyző távolléte vagy akadályoztatása esetén a testületek ülésein való részvétel a munkaköri leírásukban rögzített helyettesítési rend szerint történik.
3.2.6. 	A jegyző évente egy alkalommal valamennyi képviselő-testület előtt – a 3.1.4 pont szerint – beszámol a közös önkormányzati hivatal működéséről. 
3.3. A közös önkormányzati hivatal létszáma 
Szakmai létszám:
· jegyző: 			1 fő
· köztisztviselők: 	6 fő
ebből:
Zalacsányi székhely	3 fő 8 órában
Nemesbüki kirendeltség 	3 fő 8 órában
Összesen: 	7 fő
3.4. A közös önkormányzati hivatal felépítése
3.4.1. 	A közös önkormányzati hivatal egységes, szakmai szervezeti egységekre nem tagolódik.
3.4.2. 	A közös önkormányzati hivatal az 1.2.2. pontban megjelölt helyszínen állandó kirendeltséget működtet, melynek munkarendje megegyezik a közös önkormányzati hivatal munkarendjével. A Zalacsányi székhelyet és a Nemesbüki Kirendeltséget a jegyző vezeti teljes felelősséggel. 
3.4.3. 	A kirendeltségeken biztosítani szükséges a képviselő-testület tevékenységéhez kapcsolódó adminisztratív teendők ellátását.
3.4.4.	A különböző ügytípusok ellátási rendjét a közös önkormányzati hivatal szervezeti és működési szabályzata tartalmazza.
3.5. A közös önkormányzati hivatal munkarendje, ügyfélfogadási rendje
a) Munkarend:
Hétfőtől csütörtökig 730-1600 óra, pénteken 730-1330.
b) Ügyfélfogadás:
Hétfő, kedd, 8,00- 12,00 óra és 12,30- 15,30 óra között
Csütörtök és péntek 8,00-12,00 óra között
Szerdán nincs ügyfélfogadás
4. A KÖZÖS ÖNKORMÁNYZATI HIVATAL KÖLTSÉGVETÉSÉHEZ VALÓ HOZZÁJÁRULÁS, VALAMINT A KÖZÖS ÖNKORMÁNYZATI HIVATAL VAGYONI VISZONYAI 
4.1. A közös önkormányzati hivatal költségvetéséhez való hozzájárulás
4.1.1. A közös önkormányzati hivatal működési költségét (személyi juttatások és járulékaik, a hivatali feladatellátásra használt helyiségek dologi kiadásai) az állam - az adott évi központi költségvetésről szóló törvényben meghatározott mértékben, és a hivatal által ellátott feladataikkal arányban -, valamint az önkormányzatok finanszírozzák, amelyet a székhelytelepülés részére, e célra elkülönített számlájára folyósítanak.
4.1.2.Az állami normatíva a társuló önkormányzatok között a tárgyévet megelőző év január 1.-i állapot szerinti lakosságszám-arányosan kerül megbontásra.Az egyes településekre jutó normatívából a székhely és a kirendeltségek működtetéséhez kapcsolódó személyi kiadásokat, valamint a közös hivatal bankszámlavezetési költségét és az adatvédelmi feladatok ellátásnak költségét kell fedezni.A normatívával nem fedezett személyi kiadásokat az önkormányzatok saját bevételük terhére a hivatal költségvetésében, a dologi kiadásokat az önkormányzatok  saját bevételük terhére saját költségvetésükben biztosítják. 
4.1.3.A Közös Önkormányzati Hivatalnak és a Kirendeltségeknek helyet adó épületek karbantartási, javítási, állagmegóvási, átalakítási díjait az ingatlan fekvése szerinti Önkormányzat fizeti. Társuló felek megállapodnak továbbá abban, hogy a takarítói és kézbesítői feladatokkal megbízott dolgozó költségeit szintén az ingatlan fekvése szerint illetékes Önkormányzat biztosítja. 

4.1.4. A 4.1.2 pont szerinti működtetési költségekhez az Önkormányzatok a lakosságarányosan jutó állami támogatás felett feladatellátási helyenként – amennyiben az önkormányzati hivatal tárgyévi költségvetésének elfogadásakor másképp nem állapodnak meg – az alábbiak alapján járulnak hozzá:
          Zalacsány székhely: Zalacsány Község Önkormányzata és Ligetfalva Község Önkormányzata a jegyző személyi juttatásának és személyhez kapcsolódó juttatásának 50%-át viseli; a székhely kiadásainak 90%-át Zalacsány Község Önkormányzata, 10%-át Ligetfalva Község Önkormányzata viseli. A Nemesbüki Kirendeltségen foglalkoztatott, munkaidejének 50%-ában a Zalacsányi székhelyhez tartozó települések igazgatási feladatait ellátó igazgatási ügyintéző személyi juttatásának és az ahhoz kapcsolódó munkáltatói közterheknek 50%-át Zalacsány Község Önkormányzata viseli. E költségrész kizárólag Zalacsány Község Önkormányzatát terheli, arra a székhely kiadásainak 90–10%-os megosztási aránya nem alkalmazandó.
[bookmark: _Hlk183063804]Nemesbüki Kirendeltség: Nemesbük Község Önkormányzata és Zalaköveskút Község Önkormányzata a jegyző személyi juttatásának és személyhez kapcsolódó juttatásának 50%-át viseli. A Nemesbüki Kirendeltségen foglalkoztatott igazgatási ügyintéző személyi juttatásának és az ahhoz kapcsolódó munkáltatói közterheknek a Zalacsány Község Önkormányzata által viselt 50%-ot meghaladó része a kirendeltség költségének minősül. A kirendeltség kiadásainak 90%-át Nemesbük Község Önkormányzata, 10%-át Zalaköveskút Község Önkormányzata viseli.
4.1.5. A havi hozzájárulás tervezett összegéről Zalacsány Község Polgármestere legkésőbb a tárgyév január 20-ig tájékoztatja a közös önkormányzati hivatal fenntartásában részt vevő települések önkormányzatait, melyek ezzel kapcsolatos észrevételeiket legkésőbb tárgyév január 31-ig megteszik Zalacsány Község Önkormányzata felé.
4.1.6 	A közös önkormányzati hivatal fenntartásában részt vevő önkormányzatok vállalják, hogy a 4.1.2. pont és 4.1.4. pont szerinti összegeket saját költségvetésükbe betervezik, valamint a közös hivatal költségvetésében elfogadott önkormányzati hozzájárulás összegének 50%-át tárgyév március 15. napjáig, fennmaradó 50 %-át tárgyév szeptember 15. napjáig  átutalják Zalacsány Község Önkormányzata részére. 
4.1.7 	Felek megállapodnak, hogy minden év március 31-ig elszámolnak az előző évi hozzájárulásokkal. Zalacsány Község Önkormányzata e határidőig az elszámolást írásban eljuttatja Társuló községek önkormányzatai részére. Felek kötelezik magukat, hogy ezen elszámolás alapján a pénzügyi rendezés az elszámolás kézhezvételétől számított 30 napon belül részükről megtörténik. 
4.1.8. 	A 4.1.6. pont szerinti fizetési kötelezettségek késedelmes teljesítése esetén az adós önkormányzat – a jegybanki alapkamat kétszeresének megfelelő – késedelmi kamattal növelt összeget tartozik megfizetni. Ez esetben Zalacsány Község Polgármestere a nem teljesítő önkormányzatot felszólítja a 30 napon belüli teljesítésre, a felszólítás eredménytelensége esetén a felszólítási határidő lejárati napján jogosult inkasszó benyújtására a nem teljesítő önkormányzattal szemben.
4.1.9. 	Amennyiben a 4.1.7. pont szerinti elszámolás alapján Zalacsány Község Önkormányzat részéről keletkezik fizetési kötelezettség a közös önkormányzati hivatal fenntartásában részt vevő más önkormányzat irányába, és az elszámolás alapján járó összeget Zalacsány Község Önkormányzata a 4.1.7. pontban meghatározott határidőn belül nem utalja át az érintett Társuló község bankszámlájára, úgy az érintett önkormányzat polgármestere Zalacsány Község Önkormányzatot felszólítja a jegybanki alapkamat kétszeresének megfelelő késedelmi kamattal növelt összeg 30 napon belüli megfizetésére, a felszólítás eredménytelensége esetén a felszólítási határidő lejárati napján jogosult inkasszó benyújtására Zalacsány Község Önkormányzatával szemben.
4.2 A közös önkormányzati hivatal vagyoni viszonyai
Ingatlanok használatba adása
4.2.1 A székhelyen és telephelyeken a közös önkormányzati hivatali feladatok ellátására használt ingatlanok, ingóságok a közös önkormányzati hivatalt fenntartó önkormányzat tulajdonában maradnak, melyeket térítésmentesen a közös önkormányzati hivatal használatába adnak.  Az ingatlanok beruházási és felújítási kötelezettségéről a tulajdonos önkormányzat saját forrásai terhére gondoskodik. 
4.2.2 A közös hivatalt fenntartó önkormányzat tulajdonában álló, a közös hivatal ingyenes használatába adott ingatlanok felsorolását, illetve az ingatlanok adatait az 1. számú melléklet tartalmazza. 
4.2.3 Az ingatlanok esetében az önkormányzatok viselik a 4.1.4. –ban meghatározottak szerint az ingatlan fenntartásával, üzemeltetésével, karbantartásával kapcsolatos költségeket. Ezek közé tartoznak különösen a közüzemi szolgáltatások díjai, az ingatlan rendeltetésszerű használatából eredő, illetve a közös önkormányzati hivatal foglalkoztatottai által okozott kisebb hibák javítása. Az ezeken kívüli, különösen az épület szerkezetét is érintő átalakítások, felújítások, rekonstrukciók elvégzése annak a félnek a kötelezettsége, akinek az ingatlan a tulajdonában áll. 
Ingóságok használatba adása
4.2.4 A tulajdonos önkormányzatok 2015. január 1. napjától kezdődően a közös önkormányzati hivatal ingyenes használatába adták a közös önkormányzati hivatali feladatok ellátásához szükséges ingó vagyont. 
4.2.5 Az ingyenes használatba adott ingóságok 2015. január 1. napjától a közös önkormányzati hivatal önálló gazdálkodási jogkörébe kerültek. A használatba adás ingyenes és a jelen megállapodás szerinti közös hivatali feladatellátás időtartamára szól.
5. A KÖZÖS ÖNKORMÁNYZATI HIVATAL MUNKÁJÁNAK NYILVÁNOSSÁGA
5.1	A Hivatal működtetése során biztosítani kell az önkormányzati és hivatali munka átláthatóságára, nyilvánosságára vonatkozó jogszabályi előírások betartását.
5.2 	A közérdekű adatok nyilvánosságának biztosításával kapcsolatos feladatok ellátásáról a jegyző gondoskodik a Hivatal Szervezeti és Működési Szabályzatának függelékét képező, a közérdekű adatok közzétételi kötelezettségének teljesítéséről szóló szabályzatban foglaltaknak megfelelően.
5.3 	A kötelezően közzéteendő közérdekű adatok körét nem érintő képviselő-testületi döntések nyilvánosságának biztosítása a jegyző feladata. A jegyző a határozatok nyilvánosságáról a nyilvános ülések jegyzőkönyveinek elérhetővé tételével, a rendeletek nyilvánosságáról kihirdetésükkel gondoskodik az egyes önkormányzatok szervezeti és működési szabályzatainak előírásai szerint.
5.4 	A közérdekű adatokon túli, nyilvánosságot igénylő, önkormányzati közérdekű információk, közzétételek és hirdetmények nyilvánosságra hozatalával kapcsolatos döntéshozók és felelősök az egyes polgármesterek. Ezen információk nyilvánosságra hozatalának rendje főszabály szerint az egyes önkormányzatok hirdetőtábláján való közzététel; az ezen felül biztosított további közzétételi helyekről (pl. honlap, helyi sajtótermék, egyéb hirdetőtáblák, stb.) az egyes önkormányzatok szervezeti és működési szabályzatai rendelkeznek.
6. ZÁRÓ ÉS ÁTMENETI RENDELKEZÉSEK
6.1. Jelen megállapodásból eredő vitás kérdésekben bármely fél polgármestere jogosult egyeztető tárgyalást összehívni, bármely jelen megállapodást jóváhagyó önkormányzat székhelyére. Az egyeztető tárgyalásról jegyzőkönyv készül, melynek elkészítéséről a tárgyalást összehívó polgármester köteles gondoskodni és köteles azt legkésőbb a tárgyalástól számított 5 munkanapon belül mindegyik jelen megállapodást jóváhagyó fél polgármesterének megküldeni.
6.2. Amennyiben az egyeztető tárgyalás eredményre vezetett és ennek alapján jelen megállapodás módosítása szükséges, úgy Zalacsány Község Polgármestere a jegyzőkönyv általa történő kézhezvételét követő harminc napon belül köteles a megállapodás módosításáról készült előterjesztést Zalacsány Község Önkormányzatának Képviselő-testülete elé terjeszteni, továbbá köteles ugyanezen határidőn belül a közös önkormányzati hivatal fenntartásában részt vevő önkormányzatok polgármesterei számára megküldeni, akik a kézhezvételt követő 15 napon belül kötelesek azt saját képviselő-testületük elé jóváhagyásra beterjeszteni.
6.3. Felek a vitás kérdés bírói útra terelését megelőzően legalább egy alkalommal kötelesek egyeztetni, a 6.1-6.2. pontokban foglaltak szerint. Amennyiben az egyeztetés összehívására vonatkozó jogával egyik önkormányzat polgármestere sem él a vitás kérdés felmerülésétől számított harminc napon belül, úgy Zalacsány Község Polgármestere köteles az egyeztető tárgyalást Zalacsány Község Önkormányzata székhelyére összehívni.
6.4.  Az egyeztetés eredménytelensége esetén felek a jelen megállapodásból eredő jogvita elbírálására kikötik a Keszthelyi Járási Bíróság kizárólagos illetékességét.
6.5. Jelen megállapodás valamennyi, a megállapodást megkötő önkormányzatának képviselő-testülete általi elfogadását és azok polgármestereinek aláírását követően, 2025. január 1. napján lép hatályba, egyidejűleg a 2014. november 27. napján kelt és elfogadott  KÖZÖS ÖNKORMÁNYZATI HIVATAL LÉTREHOZÁSÁRÓL szóló megállapodás hatályát veszti.

6.6. A képviselő-testületek megállapodnak abban, hogy amennyiben a jelen megállapodás tartalmát érintő jogszabályok olyan érdemi változásokat tartalmaznak, melyek a közös hivatal jelenlegi szabályozás mentén való működőképességét, szabályosságát vagy méltányosságát megkérdőjelezik, akkor a felek a megállapodást haladéktalanul felülvizsgálják. 
6.7. Jelen megállapodást annak elolvasását, tartalmának megismerését és megértését követően az önkormányzatok képviselő-testületei képviseletében eljáró polgármesterek a képviselt önkormányzat akaratával mindenben megegyezően, annak nevében helybenhagyólag, saját kezű aláírással látják el.
Zalacsány, 2026. szeptember 23.

